SKRIFTLIG FORESPØRGSEL E-0423/03

af Erik Meijer (GUE/NGL) til Kommissionen

(17. februar 2003)

Om: Vedvarende intimidering og drab begået af den herskende elite af europæisk oprindelse mod Guatemalas indianske flertal, eventuel genindførelse af diktaturet

1. Er det Kommissionen bekendt, at der i Guatemala for nylig er sket det, at arbejdet med at opgrave lig og registrere ofrene for tidligere tiders undertrykkelse, føre arkiver over massedrab og på enhver tænkelig måde retsforfølge krigsforbrydelser ved retsinstanserne bliver bekæmpet med intimidering og drab?

2. Er det ligeledes Kommissionen bekendt, at den tidligere diktator J.E. Rios Montt, hvis parti FRG igen overtog regeringsmagten efter valget i 1999, på ny er kandidat til præsidentembedet?

3. Deler Kommissionen den opfattelse, at de demokratiske forvaltningsstrukturer, som i mellemtiden er indført i Guatemala, i udpræget grad styres ensidigt af et befolkningsmindretal, der nedstammer fra europæiske kolonister, medens befolkningsflertallet bestående af indianere igen søges sat ud af spillet gennem terror og intimidering?

4. Hvilken rolle kan EU spille for at medvirke til at afhjælpe de eksisterende problemer, som skyldes den dårlige integration mellem Guatemalas europæiske og indianske indbyggere?

5. Hvordan bidrager EU konkret til, at de aktuelle forhold i Guatemala, som skyldes uligeværdig behandling af mennesker, så vidt muligt hindres i at fortsætte?

Kilde: TV Nederland 2, indslag i aktualitetsprogrammet Twee Vandaag den 3. januar 2003.

Samlet svarafgivet på Kommissionens vegne af Christopher Pattenpå skriftlige forespørgsler E-0422/03 og E-0423/03

(26. marts 2003)

Kommissionen har støttet forsonings- og demokratiseringsprocessen i Guatemala politisk og finansielt siden 1980erne og overvåger situationen i landet meget nøje.

Der er inden for EU og i det internationale samfund generelt enighed om, at visse vigtige elementer i de reformer, der ifølge fredsaftalen fra 1996 skulle gennemføres for at løse de strukturelle problemer, der er årsag til den interne konflikt, på trods af visse fremskridt stadig ikke er opfyldt. Endvidere underminerer den manglende overholdelse af aftalen om oprindelige folks identitet og rettigheder landets udvikling og en reel integration af de oprindelige folk.

Mange internationale observatører, herunder Minugua (FN's mission til observation af fredsprocessen i Guatemala), har påpeget, at de positive skridt, der er taget i de senere måneder, er blevet overskygget af bekymrende tendenser m.h.t. den offentlige sikkerhedssituation og afmilitariseringen. Endvidere skaber det stigende antal overtrædelser af retsstatsprincipperne og menneskerettighederne og stigningen i antallet af trusler og vold mod menneskerettighedsaktivister og folk, der arbejder inden for retsvæsenet, samt en øget polarisering i det guatemalanske samfund alvorlige spændinger i et land, der står foran en valgkamp op til det planlagte valg i november 2003. På trods af visse opmuntrende tegn inden for retsvæsenet, herunder domfældelsen af antropologen Myrna Macks mordere, samt forslaget om at nedsætte en kommission med henblik på at undersøge ulovlig magtanvendelse og hemmelige sikkerhedsstyrker er straffrihed siden konflikten sluttede den absolutte regel, hvad angår sager, der vedrører menneskerettigheder.

På baggrund af ovenstående anvender Kommissionen i sit forsøg på at løse op for situationen to komplementære fremgangsmåder i overensstemmelse med den beslutning om Guatemala, som Parlamentet vedtog i april 2002, og med Rådets resolution fra 1998 om oprindelige folk.

Gennem politisk dialog minder Kommissionen og medlemsstaterne til stadighed de guatemalanske myndigheder og lokale offentlige institutioner om vigtigheden af med udgangspunkt i principperne om demokrati, lighed, ikke-diskriminering, fred og social retfærdighed at respektere alle guatemalanske borgeres (ikke mindst de oprindelige folks) værdighed og sikre deres velfærd.

Hvad samarbejde angår, sigter Kommissionens strategi for 2002 til 2006 for samarbejde med Guatemala på at støtte fredsaftalen og bryde den fattigdoms- og udstødelsescirkel, som de fleste oprindelige folk er fanget i. Denne strategi fokuserer på følgende områder: god regeringsførelse, konsolidering af retsstatsprincipperne og beskyttelse af menneskerettighederne, lokaludvikling baseret på deltagelse, medvirken og lighed, ligelig fordelt økonomisk vækst og jobskabelse. De vejledende finansielle midler for Guatemala under Fællesskabets to hovedbudgetposter for Latinamerika (finanser og teknik samt samarbejde) udgør 93 mio. EUR.

Kommissionen har finansieret konkrete aktiviteter for oprindelige folk inden for områder som sundhed, uddannelse, integrering af flygtninge og ligeberettigelse. Disse initiativer vil blive styrket inden for de nærmeste måneder gennem en række samarbejdsprogrammer, der tager sigte på at forbedre oprindelige folks muligheder for at benytte retssystemet, styrke statsadvokaten gennem oprettelse af en Fiscalía indígena, dvs. et specielt departement, der skal befæste de oprindelige folks rettigheder, og assistere ombudsmanden (Procuradoría de los Derechos Humanos) i opfølgningen på oprindelige folks situation på lokalt niveau.

Herudover forbereder Kommissionen komplementære initiativer, der bl.a. tager sigte på at styrke civilsamfundets deltagelse, konsolidere statens decentraliseringsproces, fremme ligeberettigelse og menneskerettigheder og udvikle landdistrikterne, alt sammen initiativer, som det hovedsageligt vil være mayaindianere, der vil komme til at nyde godt af.

Guatemala er et målområde i Latinamerika under EU's initiativ for menneskerettigheder og demokrati (EIHRD) for perioden 2002-2004, som yder støtte inden for visse prioriterede områder, såsom forsoningsbestræbelser og bekæmpelse af racisme, fremmedhad, intimidering, straffrihed for kriminelle gerninger og tortur. Kommissionen vil også yde støtte til et nationalt organ til overvågning af, at menneskerettighederne overholdes, hvad oprindelige folk angår, og deltager ligeledes i udarbejdelsen af en rapport med titlen Rights of indigenous people and its accomplishment in Guatemala, der skal fremlægges for FN's ordfører for oprindelige folk.

Det skal endvidere også understreges, at kohærensen og koordineringen af Kommissionens initiativer i Guatemala styrkes gennem den såkaldte Mesodialogo, som er et permanent forum for Fællesskabets samarbejde med Guatemala, og som består af Kommissionen, medlemsstaterne, den guatemalanske regering og lokale og europæiske ngo'er (ikke-statslige organisationer). Inden for disse rammer blev der i december 2002 oprettet en undergruppe, der specifikt beskæftiger sig med oprindelige folk.

Hvad angår general Ríos Montts mulige deltagelse i det næste præsidentvalg, har regeringspartiet FRG (Frente Republicano Guatemalteco) endnu ikke besluttet, hvem der skal være partiets officielle kandidat. Kommissionen kan endvidere meddele, at forfatningsdomstolen allerede ved tidligere lejligheder har udtalt sig imod Ríos Montts kandidatur, og at den om nødvendigt på ny vil beskæftige sig med dette spørgsmål.